Асхат Аймағамбетов алғашқы қоңырау салтанатты шарасына қатысты
DATE: 10:52, 01 Қыркүйек 2022 | GMT +5
TITLE: Асхат Аймағамбетов алғашқы қоңырау салтанатты шарасына қатысты
URL: https://kaz.inform.kz/news/ashat-aymagambetov-algashky-konyrau-saltanatty-sharasyna-katysty_a3973308/
META: DATE: 10:52, 01 Қыркүйек 2022 | GMT +5
TOTAL WORDS: 230
AUTHOR(S):
TEXT: ҚР Оқу-ағарту министрі елордадағы М. Әуезов атындағы №86 мектепгимназиясында жаңа оқу жылына орай өткен салтанатты шараға қатысты. 2019 жылы ашылған аталған білім беру ошағында жалпы 2080 оқушы бар. Ал 1-сыныпқа 362 бүлдіршін қабылданып отыр. «Баршаңызды жаңа оқу жылының басталуымен шын жүректен құттықтаймын! Бүгін бүлдіршіндеріміз алғаш мектеп табалдырығын аттап отыр, ерекше күн. Сондай-ақ, балаларға білім беретін ұстаздарымызға мың да бір алғыс айтамыз. Мемлекет басшысы ұстаздар қауымын қолдау бойынша бірнеше тапсырма берді. Соның аясында кешенді жұмыс жүріп жатыр. Президент тапсырмасына сәйкес келесі жылдың 1 қаңтарынан бастап педагогтердің жалақысы тағы 25 пайызға артады. Мектеп салу мәселесі де Мемлекет басшысының назарында. Былтыр 270 мектеп пайдалануға берілді. Ал биыл ел бойынша 260-қа жуық мектеп іске қосылады деп ойлап отырмыз», - деді Асхат Аймағамбетов салтанатты шарада. Министрдің айтуынша, 2025 жылға дейін елімізде кем дегенде 1 мың мектеп салынады. «Биыл орта білім беру саласында бірнеше жаңашылдық еніп отыр. Соның бірі орыс және ағылшын тілі 1 сыныптан емес 2 және 3 сыныптан бастап оқытылады. Яғни бала алдымен ана тілін меңгеруден бастайды. Келесі жаңалық, баланы ерте жастан еңбекке баулудың маңызды екені баршамызға аян. Осы орайда биыл «Еңбекке баулу» пәнін 1 сыныптан бастап енгізіп отырмыз. Мектепке қатысты тағы бір маңызды жайт, 3, 5 млн оқушы 5 күндік оқу форматымен білім алады. Бұл оқушылар ғана емес мұғалімдерге де қатысты», - дейді ол. Айта кетсек, ҚР Оқу-ағарту министрлігінің мәліметінше, 2022-2023 оқу жылында елімізде 3, 6 млн бала 7 637 мектепте білім алады
